Επεισοδιακή ήταν η διαδήλωση Ελληνοκυπρίων και Τουρκοκυπρίων στο οδόφραγμα της οδού Λήδρας, με τους δεύτερους να επιχειρούν να σπάσουν τον ισχυρό κλοιό της αστυνομίας της Κύπρου.

Οπως μεταδίδεται από τα κατεχόμενα, οι Τουρκοκύπριοι αναφέρουν ότι η αστυνομία «χρησιμοποίησε σπρέι» και «ως αποτέλεσμα τραυματίστηκαν Τουρκοκύπριοι διαδηλωτές και δημοσιογράφοι», ενώ δύο ασθενοφόρα τους μετέφεραν σε νοσοκομείο στις κατεχόμενες περιοχές.

Οι διαδηλωτές από τις δύο πλευρές του κλειστού οδοφράγματος συνέχισαν τη διαμαρτυρία κατά του κλεισίματός του, φωνάζοντας συνθήματα. Οι Τουρκοκύπριοι κ έδειχναν ταυτότητες και διαβατήρια της Κυπριακής Δημοκρατίας και έλεγαν στα μέλη της αστυνομικής δύναμης ότι δεν μπορούν να τους εμποδίσουν να διακινηθούν στην πατρίδα τους. Σε μια δεύτερη προσπάθεια να διασπάσουν τον κλοιό της αστυνομίας, όπως μεταδίδεται «Ελληνοκύπριοι αστυνομικοί χρησιμοποίησαν τα κλομπ τους».

Από τις συγκρούσεις στην σημερινή διαδήλωση/ Φωτογραφία: AP Image

Την κοινή διακήρυξη διάβασαν στους συγκεντρωθέντες ο Μουράτ Κανατλί, του Κόμματος Ενωμένη Κύπρος και οι Κεμάλ Μπαϊκαλί, Ανδρομάχη Σοφοκλέους της Unite Cyprus. Ο Κανατλί ανέφερε ότι τη Δευτέρα στις 11.00 θα γίνει νέα συγκέντρωση στο οδόφραγμα.

«Θα μας οδηγήσει στον μόνιμο διαχωρισμό»

Κατά τη διάρκεια της διαδήλωσης στο οδόφραγμα μετέβησαν ο ηγέτης του ΡΤΚ Τουφάν Ερχουρμάν και ο «δήμαρχος» της κατεχόμενης Λευκωσίας Μεχμέτ Χαρμαντζί προσπαθώντας να κατευνάσουν τα πνεύματα. Το παρών έδωσε και ο «υπουργός ενέργειας» Χασάν Τατσόι του Κόμματος Εθνικής Ενότητας, ο οποίος επιχείρησε να κάνει δήλωση ότι εκείνοι άνοιξαν όλα τα οδοφράγματα, αλλά η αντίδραση των Τουρκοκυπρίων διαδηλωτών ήταν αρνητική και υποχρεώθηκε να φύγει.

Στην κοινή διακήρυξη που διαβάστηκε, αναφέρεται μεταξύ άλλων, ότι ως λαός της Κύπρου «διαμαρτυρόμαστε για το αδικαιολόγητο κλείσιμο οδοφραγμάτων στη γραμμή που μας χωρίζει», ενώ αναφορές γίνονται και σε εθνικιστικό κλίμα που αυξήθηκε και στις δύο πλευρές που «θα μας οδηγήσει τελικά στον μόνιμο διαχωρισμό».

Από τις συγκρούσεις στην σημερινή διαδήλωση/ Φωτογραφία: AP Image

Στο νοσοκομείο αστυνομικός μετά τον τραυματισμό του στη διαδήλωση στη Λήδρας

Στο Γενικό Νοσοκομείο Λευκωσίας διακομίστηκε το μεσημέρι αστυνομικός, μετά τον τραυματισμό του στη διαδήλωση, που διοργάνωσε η οργάνωση Unite Cyprus now, στην οδό Λήδρας, για το προσωρινό κλείσιμο των οδοφραγμάτων.

Σε δηλώσεις του στο ΚΥΠΕ, ο αναπληρωτής εκπρόσωπος Τύπου της Αστυνομίας, Στέλιος Στυλιανού, είπε ότι το περιστατικό σημειώθηκε όταν η αστυνομία προσπάθησε να αποτρέψει ομάδα Τουρκοκυπρίων να περάσει από τα κατεχόμενα στις ελεύθερες περιοχές, από το κλειστό οδόφραγμα στην οδό Λήδρας.

Σύμφωνα με τον κ. Στυλιανού «από τα σπρωξίματα φαίνεται ο αστυνομικός πως κτύπησε στα πόδια και στον ώμο, γι’ αυτό και διακομίστηκε στις Πρώτες Βοήθειες του Γενικού Νοσοκομείου Λευκωσίας, για περαιτέρω εξετάσεις».

Εξάλλου, ανέφερε ότι άλλοι τρεις αστυνομικοί φέρουν ελαφρότερα χτυπήματα και αναμένεται να επισκεφθούν το νοσοκομείο. Ανέφερε επίσης ότι έγινε περιορισμένη χρήση ατομικών δακρυγόνων σπρέι, ώστε οι αστυνομικοί να απωθήσουν την επίθεση που δέχθηκαν και να αποτρέψουν την είσοδο στις ελεύθερες περιοχές.